AIŠKINAMASIS RAŠTAS
DĖL LIETUVOS RESPUBLIKOS VIETOS SAVIVALDOS ĮSTATYMO NR. I-533 20, 35, 67 IR 68 STRAIPSNIŲ PAKEITIMO ĮSTATYMO NR. XIV-2006 5 STRAIPSNIO PAKEITIMO ĮSTATYMO PROJEKTO
 
1. Įstatymo projekto rengimą paskatinusios priežastys, parengto projekto tikslai ir uždaviniai:
Lietuvos Respublikos vietos savivaldos įstatymo Nr. I-533 20, 35, 67 ir 68 straipsnių pakeitimo įstatymo 5 straipsnyje yra nustatyta:
„1. Šis įstatymas įsigalioja 2024 m. sausio 1 d.
2. Iki šio įstatymo įsigaliojimo į pareigas priimtų savivaldybės kontrolierių pirmoji kadencija pradedama skaičiuoti nuo šio įstatymo įsigaliojimo“.
Pažymėtina, kad savivaldybių kontrolieriai jau iki įstatymo įsigaliojimo į pareigas buvo priimti, jų įgaliojimų trukmę apibrėžiant 5 metų trukmės kadencija. Todėl nėra logiška pirmosios kadencijos pradžia laikyti ne paskyrimo į pareigas momentą, o siūlomo keisti įstatymo įsigaliojimo momentą. Iš pirmosios kadencijos laikotarpio eliminavus laikotarpį, skaičiuotiną nuo paskyrimo į pareigas iki siūlomo keisti įstatymo įsigaliojimo, ir siūlomu keisti Įstatymu nustačius, kad savivaldybės kontrolierių pirmoji kadencija pradedama skaičiuoti nuo šio įstatymo įsigaliojimo, atsirado praktinių minėto įstatymo taikymo savivaldybėse problemų, kurių sprendimas perkeliamas į administracinį teismą (pvz., Pakruojo r. sav.). Vienose savivaldybėse manoma, kad savivaldybės kontrolierius pirmajai kadencijai, kaip ji yra apibrėžiama siūlomo keisti įstatymo 5 straipsnio 2 dalyje, turėtų būti skiriamas iš naujo, nes nustatoma nauja kadencija, nors ir pavadinta „pirmąja“ kadencija, kitur manoma, kad naujas skyrimas į pareigas nebūtinas, nes „pirmoji“ kadencija tėra tąsa tos kadencijos, kuri prasidėjo savivaldybės kontrolierių paskyrus į pareigas iki siūlomo keisti įstatymo įsigaliojimo.
Šiuo metu galiojančio Valstybės tarnybos įstatymo 51 straipsnio 8 dalyje (nuo 2024-01-01 įsigaliosiančios naujos redakcijos VTĮ 34 straipsnio 5 dalis) nustatyta, kad į pareigas įstatymų nustatytai kadencijai priimtas įstaigos vadovas arba karjeros valstybės tarnautojas, kuriam kadencijos laikotarpiu sukanka 65 metai, gali savo noru būti atleidžiamas iš pareigų suėjus 65 metams arba gali eiti pareigas iki kadencijos, kuriai jis buvo priimtas, pabaigos, jeigu šios kadencijos metu jo tarnybinė veikla buvo vertinta tik gerai arba labai gerai ir jis neturi galiojančių tarnybinių nuobaudų. Galima situacija, kai savivaldybės kontrolieriui prieš pat siūlomo keisti įstatymo įsigaliojimą suėjo ar sueis 65 metai. Tokioje situacijoje savivaldybės kontrolierius turėjo teisėtą lūkestį savo pasirinkimu eiti pareigas iki kadencijos, kuriai jis buvo priimtas, pabaigos, jeigu šios kadencijos metu jo tarnybinė veikla buvo vertinta tik gerai arba labai gerai ir jis neturi galiojančių tarnybinių nuobaudų. Tačiau siūlomu keisti įstatymu nustačius, kad į pareigas priimtų savivaldybės kontrolierių pirmoji kadencija pradedama skaičiuoti nuo šio įstatymo įsigaliojimo, o ne nuo paskyrimo į pareigas, tokia galimybė savivaldybės kontrolieriui yra paneigiama, nes yra traktuojama, kad savivaldybių kontrolieriams, kuriems šiuo metu einamos kadencijos laikotarpiu sukako 65 metai, Valstybės tarnybos įstatymo 51 straipsnio 8 dalis neturėtų būti taikoma, nes tai būtų ne kadencijos užbaigimas sulaukus įstatyme nustatyto amžiaus, o naujos kadencijos nustatymas. Tokiu būdu yra pažeidžiami savivaldybės kontrolieriaus teisėti lūkesčiai, įgyti Valstybės tarnybos įstatymo 51 straipsnio 8 dalies pagrindu.
Parengto projekto tikslai: užtikrinti teisinį apibrėžtumą dėl savivaldybių kontrolierių pirmosios kadencijos pradžios.
Parengto projekto uždaviniai: užtikrinti savivaldybės kontrolierių teisėtus lūkesčius, įgytus Valstybės tarnybos įstatymo 51 straipsnio 8 dalies pagrindu.
 
2. Įstatymo projekto iniciatoriai (institucija, asmenys ar piliečių įgalioti atstovai) ir rengėjai:
Seimo narys Paulius Saudargas.

3. Kaip šiuo metu yra reguliuojami įstatymo projekte aptarti teisiniai santykiai:
Šiuo metu Įstatyme numatyta, kad iki jo įsigaliojimo į pareigas priimtų savivaldybės kontrolierių pirmoji kadencija pradedama skaičiuoti nuo siūlomo keisti įstatymo įsigaliojimo, t. y., nuo 2024 m. sausio 1 d.
 
4. Kokios siūlomos naujos teisinio reguliavimo nuostatos ir kokių teigiamų rezultatų laukiama:
Priėmus šias įstatymo pataisas būtų eliminuotas teisinis neapibrėžtumas dėl savivaldybės kontrolieriaus kadencijos pradžios. Tuo pačiu būtų užkirstas kelias nevienodam interpretavimui, lemiančiam skirtingą įstatymo taikymą skirtingose savivaldybėse.
 
5. Numatomo teisinio reguliavimo poveikio vertinimo rezultatai (jeigu rengiant įstatymo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta:
Nėra numatytų neigiamų pasekmių.
 
6. Kokią įtaką priimtas įstatymas turės kriminogeninei situacijai, korupcijai:
Neturės.
 
7. Kaip įstatymo įgyvendinimas atsilieps verslo sąlygoms ir jo plėtrai: 
Įstatymas nesusijęs su įtaka verslo sąlygoms ir jo plėtrai.
 
8. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios:
Nereikia.
 
9. Ar įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka:
Įstatymo projektas parengtas laikantis nustatytų Lietuvos Respublikos valstybinės kalbos įstatymo ir Lietuvos Respublikos teisėkūros pagrindų įstatymo reikalavimų.

10. Ar įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus:
Įstatymų projektų nuostatos Žmogaus teisių ir pagrindinių laisvių apsaugos konvencijos nuostatoms ir Europos Sąjungos dokumentams neprieštarauja.

11. Jeigu įstatymui įgyvendinti reikia įgyvendinamųjų teisės aktų – kas ir kada juos turėtų priimti:
Nereikia.
 
12. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais):
Nereikės.

13. Įstatymo projekto rengimo metu gauti specialistų vertinimai ir išvados:
Specialistų nuomonės negautos.
 
14. Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis: 
Reikšminis žodis, kurio reikia Įstatymo projektui įtraukti į kompiuterinę paieškos sistemą, įskaitant reikšminius žodžius pagal Europos žodyną „Eurovoc“: „savivaldybės kontrolierius“.
 
15. Kiti, iniciatorių nuomone, reikalingi pagrindimai ir paaiškinimai:
Nėra.

